**Andorra acull una exposició fotogràfica italiana per sensibilitzar sobre les muntanyes i la conciència ambiental**

La mostra, del fotògraf Fabiano Ventura i promoguda pel Ministeri d'Afers Exteriors i l'Ambaixada d'Itàlia a Madrid, estarà oberta de manera gratuïta al Palau de Gel de Canillo fins al 15 de març

Data: 22/02/2024

El Palau de Gel de Canillo acull des d’aquest dijous i fins al proper 15 de març l’exposició fotogràfica italiana ‘Rutes Italianes: Muntanyes, Alpinisme, Canvi climàtic’. La mostra arriba a Andorra després de fer ruta arreu amb l’objectiu d’explicar, a través de l’alpinisme, com es pot entendre el territori de muntanya, els valors que porta aquest entorn i la importància de la consciència ambiental en les pràctiques de l'accés als hàbitats naturals. La iniciativa permet consolidar la diplomàcia cultural com a eina per poder acostar a la ciutadania aspectes d’interès públic com la sensibilització dels ecosistemes de muntanya davant del canvi climàtic.

L’exposició està coorganitzada pel Ministeri d'Afers Exteriors, l'ambaixada d'Itàlia a Madrid i el Comú de Canillo en base al projecte del Ministeri d'Afers Exteriors i Cooperació Internacional d'Itàlia i l'associació sense ànim de lucre Macromicro. La inauguració, que s’ha dut a terme aquest dijous, ha comptat amb la participació del cònsol honorari d'Itàlia a Andorra, Alberto Rossi, el conseller del departament de Promoció Turística i comercial del Comú de Canillo, Alex Kinchella, i el director d’Afers Bilaterals i Consulars del Ministeri d’Afers Exteriors, Andreu Jordi.

La part central de l'itinerari expositiu mostra l'arc alpí d'oest a est i cadascun dels nou grups muntanyosos està representat per fotografies de gran format i per imatges històriques comparatives que posen de manifest l'evolució de les masses glacials, subratllant-ne els efectes del canvi climàtic sobre el paisatge de muntanya. Cada tram de muntanya s'enriqueix amb reproduccions de documents i materials històrics sobre les primeres exploracions alpinistes. Així mateix, també s’amplia la perspectiva a les serralades més importants del món, subratllant la continuïtat de la cultura de l'alpinisme a nivell mundial.